*****

ΚΑΝΟΝΙΣΜΟΣ (ΕΟΚ) αριθ. 2633/85 ΤΟΥ ΣΥΜΒΟΥΛΙΟΥ

της 16ης Σεπτεμβρίου 1985

για την τροποποίηση του κανονισμού (ΕΟΚ) αριθ. 354/79 περί των γενικών κανόνων για την εισαγωγή οίνων, χυμών και γλευκών σταφυλής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 50 παράγραφος 2,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 354/79 (3), όπως τροποποιήθηκε από την πράξη προσχώρησης του 1979, καθόρισε τους γενικούς κανόνες για την εισαγωγή οίνων, χυμών και γλευκών σταφυλής·

ότι ορισμένες τρίτες χώρες, οι οποίες υποβάλλουν τους οινοπαραγωγούς τους σε αποτελεσματικό σύστημα ελέγχου, τον οποίο ασκούν οι οργανισμοί ή υπηρεσίες των εν λόγω τρίτων χωρών που αναφέρονται στο άρθρο 50 παράγραφος 1 στοιχείο α) του κανονισμού (ΕΟΚ) αριθ. 337/79, δήλωσαν ότι τους ενδιαφέρει να μπορούν να εξουσιοδοτούν τους οινοπαραγωγούς να συντάσσουν οι ίδιοι τη βεβαίωση και το δελτίο ανάλυσης που προβλέπεται στο εν λόγω σημείο· ότι, για να διευκολυνθούν οι συναλλαγές με τις εν λόγω τρίτες χώρες, εφόσον οι χώρες αυτές έχουν συνάψει συμφωνίες με την Κοινότητα που περιέχουν ρήτρες σχετικά με την ενίσχυση της συνεργασίας στον τομέα της καταστολής της νοθείας και διατηρούν καλές εμπορικές σχέσεις με την Κοινότητα, ενδείκνυται να επιτραπεί, όπως και για τους οίνους κοινοτικής προέλευσης, να θεωρούνται τα έγγραφα που συντάσσονται από τους παραγωγούς ως έγγραφα που έχουν εκδοθεί από τους προαναφερθέντες οργανισμούς ή υπηρεσίες στο μέτρο που παρέχουν τις απαραίτητες εγγυήσεις και ασκούν αποτελεσματικό έλεγχο ως προς τη σύνταξη των εγγράφων αυτών·

ότι, για να δοκιμαστεί η αποτελεσματικότητα των νέων αυτών μέτρων, πρέπει να προβλεφθεί από τώρα ότι οι κανόνες αυτοί θα εφαρμοστούν μόνο κατά τη διάρκεια τριετούς δοκιμαστικής περιόδου ·

ότι, προκειμένου να εξασφαλιστεί η γρήγορη και αποτελεσματική προστασία των καταναλωτών, φαίνεται πως είναι απαραίτητο να προβλεφθεί δυνατότητα προσωρινής αναστολής των νέων αυτών διευκολύνσεων πριν από τη λήξη της δοκιμαστικής περιόδου, σε περίπτωση που υπάρχει κίνδυνος προσβολής της υγείας των καταναλωτών ή νοθείας·

ότι το άρθρο 1 του κανονισμού (ΕΟΚ) αριθ. 354/79 διευκρινίζει τους όρους που πρέπει να πληροί το δελτίο ανάλυσης· ότι για να διευκολυνθούν οι συναλλαγές με τις τρίτες χώρες, οι οποίες είναι ικανές να παρέχουν τις απαραίτητες εγγυήσεις στο θέμα της παρασκευής οίνων, πρέπει να προβλεφθεί ότι μόνον ορισμένες ενδείξεις είναι δυνατόν να παρέχονται όσον αφορά τους οίνους καταγωγής αυτών των τρίτων χωρών·

ότι η τωρινή διατύπωση του άρθρου 2 παράγραφος 1 του κανονισμού (ΕΟΚ) αριθ. 354/79 προκαλεί ερμηνευτικές δυσχέρειες όσον αφορά τη συνολική ποσότητα που απαλλάσσεται από την προσκόμιση των σχετικών εγγράφων· ότι πρέπει, ως εκ τούτου, να προσαρμοστεί για να καταστεί ευκρινέστερη·

ότι πρέπει, κατά συνέπεια, να τροποποιηθεί το καθεστώς που προβλέπεται από τον κανονισμό (ΕΟΚ) αριθ. 354/79,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 354/79 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

1. Η βεβαίωση και το δελτίο ανάλυσης που αναφέρονται αντίστοιχα στο άρθρο 50 παράγραφος 1 στοιχείο α) πρώτη και δεύτερη περίπτωση του κανονισμού (ΕΟΚ) αριθ. 337/79, περιλαμβάνονται σε ένα και μόνο έγγραφο του οποίου:

α) το τμήμα «βεβαίωση» συντάσσεται από οργανισμό της τρίτης χώρας από την οποία κατάγονται τα προϊόντα και αναφέρεται σε κατάλογο που θα εκδοθεί·

β) το τμήμα «δελτίο ανάλυσης» συντάσσεται από επίσημο εργαστήριο αναγνωρισμένο από την τρίτη χώρα από την οποία κατάγονται τα προϊόντα και το οποίο περιλαμβάνεται επίσης στον κατάλογο που αναφέρεται στο στοιχείο α).

2. Σύμφωνα με τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79 και υπό τον όρο ότι οι εγγυήσεις που παρέχονται από την εν λόγω τρίτη χώρα γίνονται αποδεκτές από την Κοινότητα, είναι δυνατό να θεωρούνται ως «βεβαίωση» ή « δελτίο ανάλυσης» που έχουν συνταχθεί από τους οργανισμούς και τα εργαστήρια που περιλαμβάνονται στον κατάλογο που θα εκδοθεί κατ' εφαρμογή της παραγράφου 1, τα έγγραφα που έχουν συνταχθεί από τους παραγωγούς, εφόσον:

α) οι παραγωγοί αυτοί, είχαν εγκριθεί μεμονωμένα για το σκοπό αυτό από τους εν λόγω οργανισμούς·

β) οι οργανισμοί αυτοί:

- επιβλέπουν τους εγκεκριμένους παραγωγούς,

- διαβιβάζουν στην Επιτροπή τα ονόματα και τις διευθύνσεις των παραγωγών που αναφέρονται στο στοιχείο α) καθώς και τους αριθμούς των επίσημων καταχωρήσεων,

- πληροφορούν την Επιτροπή όταν η έγκριση ενός παραγωγού πρέπει πλέον να ισχύει.»

2. Μετά το άρθρο 1 προστίθενται τα ακόλουθα άρθρα:

«Άρθρο 1α

Το δελτίο ανάλυσης περιλαμβάνει τις ακόλουθες ενδείξεις:

α) όσον αφορά τους οίνους και τα μερικώς ζυμωθέντα γλεύκη σταφυλής:

- τον ολικό αλκοολικό τίτλο κατ' όγκο,

- τον κτηθέντα αλκοολικό τίτλο κατ' όγκο·

β) όσον αφορά τα γλεύκη σταφυλής και τους χυμούς σταφυλής:

- το ολικό στερεό υπόλειμμα,

- την ολική οξύτητα,

- την πτητική οξύτητα,

- την περιεκτικότητα σε κιτρικό οξύ,

- τον ολικό θειώδη ανυδρίτη,

- την παρουσία ποικιλιών προερχομένων από διασταύρωση μεταξύ ειδών (υβρίδια αυτοπαράγωγα) ή άλλες ποικιλίες που δεν ανήκουν στο είδος Vitis vinifera.

Κατά παρέκκλιση του πρώτου εδαφίου και σύμφωνα με τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79, γίνονται δεκτά τα έγγραφα στα οποία το τμήμα « δελτίο ανάλυσης» περιέχει μόνον ενδείξεις σχετικές με:

- τον κτηθέντα αλκοολικό τίτλο,

- την ολική οξύτητα,

- τον ολικό θειώδη ανυδρίτη,

εφόσον πρόκειται για οίνο καταγόμενο από τρίτη χώρα, που παρέχει ιδιαίτερες εγγυήσεις, συσκευασμένο σε δοχεία που φέρουν ετικέτα, περιεκτικότητας όχι ανώτερηης από 60 λίτρα και εφοδιασμένο με σύστημα σφραγίσματος μιας χρήσης.

Άρθρο 1β

1. Σύμφωνα με τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79, το άρθρο 1 παράγραφος 2 και το άρθρο 1α δεύτερο εδάφιο μπορούν:

- να τροποποιηθούν, για να ληφθεί υπόψη οποιαδήποτε ενδεχόμενη απλούστευση των αντίστοιχων διατάξεων που εφαρμόζονται στην Κοινότητα,

- να ανασταλούν, εφόσον διαπιστωθεί ότι τα προϊόντα στα οποία εφαρμόζονται τα μέτρα αυτά έχουν υποστεί νοθεία που ενδέχεται να θέσει σε κίνδυνο την υγεία των καταναλωτών ή απετέλεσαν αντικείμενο οινολογικών πρακτικών απαγορευμένων στην Κοινότητα.

2. Οι διατάξεις που αναφέρονται στο άρθρο 1 παράγραφος 2 και στο άρθρο 1α δεύτερο εδάφιο εφαρμόζονται επί τρία έτη από την 1η Ιανουαρίου 1985.»

3. Το άρθρο 2 παράγραφος 1 αντικαθίσταται από το ακόλουθο κείμενο:

«1. Εξαιρούνται από την υποβολή βεβαίωσης και δελτίου ανάλυσης τα προϊόντα, καταγωγής και προέλευσης τρίτων χωρών, που είναι συσκευασμένα σε δοχεία 2 λίτρων ή λιγότερο, όταν η συνολική μεταφερόμενη ποσότητα, ακόμα και αν αποτελείται από πολλές ξεχωριστές παρτίδες, δεν υπερβαίνει τα 60 λίτρα.»

Άρθρο 2

Ο παρών κανονισμός αρχίζει να ισχύει την 1η Ιανουαρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 16 Σεπτεμβρίου 1985.

Για το Συμβούλιο

Ο Πρόεδρος

M. FISCHBACH

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 89 της 29. 3. 1985, σ. 1.

(3) ΕΕ αριθ. L 54 της 5. 3. 1979, σ. 97.